30. juli får – måske - kommende studerende svar på, om de er optaget på en af uddannelserne på Aalborg Universitet. Allerede nu er mange forældre på udkig efter den helt rigtige lejlighed, som de unge kan bo i under uddannelsen. Men det kan blive svært at finde drømmeboligen. Salget af lejligheder, der er egnet til forældrekøb, går lige nu så stærkt, at flere forældre må gå forgæves. Det fortæller flere ejendomsmæglere til TV2/Nord. Ved Din Mægler er der drøn på. Her er den gennemsnitlige liggetid på bare 29 dage. - Forældrekøb er rigtig populært. Priserne på lejelejligheder er lige nu rigtig høje, og det er svært at få fat i noget at leje sig ind i. Dernæst er det en god investering for forældrene, siger Tobias Nielsen, der er ejendomsmægler ved Din Mægler. TV2/Nord har talt med syv ejendomsmæglere i Aalborg, og de bekræfter alle tendensen - efterspørgslen er langt større end udbuddet. Det er især 2-værelses lejligheder på omkring 60 kvadratmeter i Øgade-kvarteret og Aalborg Vestby, der hitter. Typisk i omegnen af 1,2 millioner kroner. Mange af lejlighederne når aldrig at komme til salg på Internettet, fordi mange interesserede købere er skrevet op ved ejendomsmæglerne. Tobias Nielsen vurderer, at omkring 20 procent af lejlighederne bliver solgt, inden de når til hjemmesiden. Det oplever man også ved Danbolig Vesterbro. - Det går rigtig, rigtig stærkt. Vi har købere, vi ved, vi kan ringe til. Der er også mange investorer, som er på banen lige nu, siger ejendomsmægler Lasse Strandberg. I skrivende stund er der 27 lejligheder til salg i Aalborg på boligsiden.dk til under 1,2 millioner kroner.

Opsummering:
Med studiestart lige om hjørnet er boligjagten for alvor i gang for rigtig mange studerende og deres forældre. Men det kan være svært at opdrive en lejlighed til forældrekøb i Aalborg.